# המשחק שלכם –רעיון, רכיבים רשמיים, סקר שוק

בשלב ראשון יש לפתוח "ארגון" (organization) עבור הצוות שלכם בגיטהאב, כפי שהוסבר בשיעור.

* מומלץ שכל אחד מחברי הצוות יסמן את עצמו כ"חבר ציבורי" (public) של הארגון, דרך ההגדרות בחשבון גיטהאב האישי. זאת, כדי שתוכלו לקבל הכרה על חלקכם בעבודת הצוות.

## **חלק א: רעיון**

הדרך להגיע לרעיון אחד טוב, היא להתחיל מ-100 רעיונות, ולזרוק 99 מתוכם... הממציא האמריקני הידוע תומאס אדיסון רשם אלפי רעיונות, וכמעט כולם היו גרועים, אבל בסוף היו לו גם כמה רעיונות טובים ( <http://blog.idonethis.com/bad-ideas/> ). מטרת המטלה היא לעודד אתכם לחשוב על הרבה רעיונות מקוריים ומעניינים למשחקים חדשים. יש לענות על N+1 שאלות, כאשר N הוא מספר חברי הצוות.

מותר ומומלץ להיעזר בכלי בינה מלאכותית כגון Chat GPT, אבל יש לנסח את התשובה הסופית במילים שלכם. יש לתאר בגוף המטלה, איזו שאלה שאלתם (prompt), איזו תשובה קיבלתם, ואיך נעזרתם בה כדי לנסח את התשובה שלכם.

## שאלה 1: החיים כמשחק

מיצאו שלושה קרובי-משפחה או חברים, שיש להם מקצוע מעניין או סיפור-חיים מעניין. תארו מבנה של משחק-מחשב הממחיש אותם.

## שאלה 2: משחקי ילדים

מיצאו ילדים (שלכם או של אחרים) שאוהבים לשחק במשחקים *מחוץ* למחשב. שחקו איתם או התבוננו בהם כשהם משחקים. תארו שלושה משחקי-מחשב שאפשר ליצור, הממחישים את חוויית המשחק של הילדים.

## שאלה 3: משחקי תועלת

ראו כאן: <http://www.chandrakclarke.com/citizen-science-games-ultimate-list/> רשימה של משחקים המביאים תועלת למדע. הציעו שלושה רעיונות למשחקי-תועלת בסגנון דומה.

## שאלה 4: משחקים לימודיים

רשמו שלושה נושאים שאפשר לדעתכם ללמד ע"י משחק, אבל בלי שהשחקנים ירגישו שהם לומדים. תארו תוכנית למשחק, והסבירו איך בדיוק הלמידה תשתלב עם חוויית המשחק.

## שאלה 5: ספרי-קריאה או סרטים

ציינו שלושה ספרים שאהבתם לקרוא, או סרטים שאהבתם לראות. הציעו רעיונות איך אפשר לבנות משחק-מחשב על-בסיס הספר / הסרט.

## שאלה 6: שיחזור ושיפור משחקים ישנים

חפשו כאן: <https://www.myabandonware.com/> (או באתר אחר כלשהו) משחקים ישנים מעניינים, שיוצריהם נטשו אותם וויתרו על זכויות-היוצרים. בחרו שלושה משחקים שהייתם רוצים ליצור מחדש בצורה משופרת (ודאו שעדיין לא עשו זאת – חפשו בגוגל / ויקיפדיה). תארו כל אחד מהם, ואיך הייתם רוצים לשפר אותם? *עצה: אם תצליחו למצוא משחקים שהם לא רק נטושים אלא גם קוד פתוח (open source), יהיה לכם יותר קל לשחזר ולשפר אותם.*

## שאלה 7: שילוב שני משחקים קיימים

אחת השיטות לחשוב על רעיונות מקוריים היא ליצור חיבורים מקריים ולא-צפויים בין רעיונות קיימים. בחרו 6 משחקי-מחשב ששיחקתם ואהבתם. חלקו אותם באקראי לשלושה זוגות. עבור כל זוג, הציעו רעיון מקורי למשחק המשלב מאפיינים של שני המשחקים בזוג.

## **חלק ב: רכיבים רשמיים**

בחרו **N+1** רעיונות (כאשר N הוא מספר חברי הצוות) מבין הרעיונות שהעליתם בחלק א, שאותם תמשיכו לפתח בהמשך הקורס. עבור כל אחד מהרעיונות:

1. בחרו שם למשחק.
2. פיתחו מאגר (repository) בחשבון של הצוות בגיטהאב, ששמו כשם המשחק.
3. הוסיפו למאגר פירוט של הרכיבים הרשמיים וסקר-שוק, על-פי התבנית   
   בקובץ <formal-elements.md> . העתיקו את התבנית למאגר החדש שפתחתם, וענו על השאלות בקובץ (החליפו את הטקסט של השאלות בטקסט של התשובות).
   * לחלופין, אתם יכולים לענות על השאלות בדף ויקי חדש (לחצו על הקישור "wiki" בדף הראשי של המאגר שלכם בגיטהאב, וצרו דף חדש).
4. הוסיפו למאגר שלכם קובץ README.md ובו הסבר קצר על המשחק, וקישור לדף עם הרכיבים הרשמיים שיצרתם בסעיף 3.
   * שימו לב: הקובץ README.md משמש כ"חלון הראווה" של המשחק שלכם – זה הדבר הראשון שאנשים רואים כשהם נכנסים למאגר שלכם. שמרו עליו נקי, יפה ומעוצב.